Emmilleni
Amor mua lempi-unelmissa
 Käyttää tuolla maissa kaukaisissa,
 Osoitellen taivaan asunnoita –
 Emmini, sä myöskin nähnet noita.

 Edeniin se minut saattaa, jossa,
 Armahan’, sä kuljet ruusustossa,
 Satakielten kanssa rallattelet,
 Luotuin joukkoa niin innostelet.

 Kotkan siivin se mun kiidättääpi
 Tähtitarhaan, jossa viehättääpi
 Kulta-aamurusko maailmoita,
 Heijastellen taivaan nautinnoita.

 Siellä enkeleitten joukko pyhä
 Laulun mukaan tanssielee yhä;
 Kukkasista uhkuu tuoksu vieno,
 Lehdistäkin tippuu mesi hieno.

 Lintuin laulu siellä kumajaapi,
 Pensastoissa tuuli humajaapi,
 Perhot leijuilevat ilomiellä –
 Minä kuitenkaan en viihdy siellä!

 Vaan kun palajan taas maailmahan,
 Sua, Emmi, tulen katsomahan,
 Sinun suutelostas, hurmoovasta
 Tunnen autuimman riemun vasta.

 Silloin vasta huomaan ihmetellen
 Kuinka sulo-silmäs leimuellen
 Säihkyy kirkkahast’. – Oi mua lemmi!
 Taivaskaan ei vertaisesi, Emmi.

Nurro [Heikki Sarvela].

Heikki Sarvela
Runot